MOZZJONI GĦAL RIŻOLUZZJONI

imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni

skont l-Artikolu 103(2) tar-Regoli ta' Proċedura

f'isem il-Kumitat għall-Affarijiet Barranin

Riżoluzzjoni tal-Parlament Ewropew dwar il-konklużjoni tal-Ftehima ta' Stabilizzazzjoni u ta' Assoċjazzjoni bejn il-Komunitajiet Ewropej u l-Istati Membri tagħhom, minn naha, u l-Bożnja Ħerżegovina, min-naha l-ohra

Il-Parlament Ewropew ,

wara li kkunsidra l-konklużjonijiet tal-Presidenza tal-Kunsill Ewropew ta' Tessaloniki (19-20 ta' Ġunju 2003) kif ukoll l-anness tagħhom intitolat 'L-Aġenda ta' Tessaloniki għall-Balkani tal-Punent: lejn integrazzjoni Ewropea',

wara li kkunsidra d-deċiżjoni tal-Kunsill tas-7 ta' Novembru 2005 biex jinbdew negozjati mal-Bożnja Ħerżegovina bil-għan li tintlaħaq ftehima ta' stabilizzazzjoni u ta' assoċjazzjoni,

wara li kkunsidra l-inizjalar tal-Ftehima ta' Stabilizzazzjoni u ta' Assoċjazzjoni fl-4 ta' Diċembru 2007 kif ukoll l-iffirmar tagħha fis-16 ta' Ġunju 2008,

wara li kkunsidra d-Deċiżjoni tal-Kunsill u tal-Kummissjoni dwar il-konklużjoni tal-Ftehima ta' Stabilizzazzjoni u ta' Assoċjazzjoni bejn il-Komunitajiet Ewropej u l-Istati Membri tagħhom, minn naħa, u l-Bożnja Ħerżegovina, min-naħa l-oħra (CNS(2008)08225),

wara li kkunsidra l-Pjan Direzzjonali għal-liberalizzazzjoni tal-viżi ppreżentat mill-Kummissjoni lill-Bożnja Ħerżegovina fil-5 ta' Ġunju 2008,

wara li kkunsidra l-Ftehima Interim dwar il-kummerċ u l-kwistjonijiet marbuta mal-kummerċ bejn il-Komunità Ewropea, minn naħa, u l-Bożnja Ħerżegovina, min-naħa l-oħra, kif ukoll l-Annessi u l-Protokolli tagħha, u d-dikjarazzjoni konġunta u d-dikjarazzjoni mill-Komunità mehmuża mal-Att Finali,

wara li kkunsidra l-Artikolu 103(2) tar-Regoli ta' Proċedura tiegħu,

billi l-Ftehima ta' Stabilizzazzjoni u ta' Assoċjazzjoni (FSA) hija l-ewwel ftehima internazzjonali komprensiva bejn il-Bożnja Ħerżegovina u l-Unjoni Ewropea li tistabbilixxi relazzjoni kuntrattwali bejn iż-żewġ partijiet li se tiffaċilita t-tranżizzjoni tal-Bożnja Ħerżegovina biex issir stat funzjonali għalkollox, stat li l-ġejjieni tiegħu, kif iddikjarat fis-Samit Ewropew ta' Tessaloniki, huwa fl-Unjoni Ewropea,

billi l-FSA għandha l-potenzjal li tagħti spinta lill-ekonomija tal-Bożnja Ħerżegovina peress li fiha dispożizzjonijiet li jimpenjaw lill-pajjiż biex jilliberalizza s-suq tiegħu, u għalhekk tiżdied il-kompetittività tan-negozji tiegħu u jiżdied l-investiment, biex jimmodernizza l-qafas legali tiegħu billi jagħmlu aktar effiċjenti u trasparenti u biex gradwalment iqarreb il-liġijiet u r-regolamenti tiegħu lejn l-acquis communautaire tal-UE,

billi l-Ftehima Interim, li daħlet fis-seħħ fl-1 ta' Lulju 2008, tabolixxi gradwalment il-biċċa l-kbira tar-restrizzjonijiet fuq il-kummerċ bejn iż-żewġ partijiet, u fil-futur qarib tista' titfa' piż fuq l-ekonomija tal-Bożnja Ħerżegovina minħabba l-kompetizzjoni minn prodotti tal-UE u tnaqqis fid-dħul mid-dwana,

billi l-FSA fiha dispożizzjonijiet dwar it-tisħiħ tal-istituzzjonijiet, il-konsolidazzjoni tal-istat tad-dritt u r-rispett għad-drittijiet tal-bniedem, inklużi d-drittijiet tal-minoranzi,

billi tistipula li l-partijiet għandhom jikkoperaw f'oqsma sensittivi bħall-viżi, il-kontrolli tal-fruntieri, il-kenn u l-migrazzjoni, il-ħasil tal-flus, il-ġlieda kontra t-terroriżmu u l-ġlieda kontra l-kriminalità organizzata,

billi l-implimentazzjoni tar-riforma miftiehma tal-istrutturi tal-pulizija tal-Bożnja Ħerżegovina għandha tkun parti mill-isforzi tal-pajjiż biex itejjeb il-kapaċità tiegħu li jittratta l-kwistjonijiet imsemmija hawn fuq,

billi t-titjib tal-livell tal-edukazzjoni ġenerali u tal-edukazzjoni u t-taħriġ vokazzjonali fil-Bożnja Ħerżegovina kif ukoll il-politika taż-żgħażagħ u x-xogħol taż-żgħażagħ, inkluża l-edukazzjoni mhux formali, huwa wkoll objettiv tal-ftehima,

billi jinħtieġu sforzi aktar qawwija sabiex tingħeleb il-firda bejn gruppi etniċi u biex ikun hemm konċiljazzjoni ġenwina bejn il-partijiet; billi dawn l-isforzi għandhom jindirizzaw, b'mod partikulari, liż-żgħażagħ permezz ta' programmi ta' edukazzjoni komuni fiż-żewġ entitajiet u permezz ta' għarfien komuni tal-avvenimenti traġiċi riċenti li seħħew fil-pajjiż,

billi l-Bożnja Ħerżegovina għadha minn ħafna aspetti mifruda skont il-gruppi etniċi, u billi dan huwa ostaklu għat-trasformazzjoni tagħha fi stat u f'demokrazija li jaħdmu verament,

billi għad hemm 125 072 persuna rreġistrata uffiċjalment bħala persuni spustjati, li minnhom, skont il-Gvern tal-Bożnja Ħerżegovina, 8 000 persuna spustjata internament għadhom qed jgħixu f'ċentri kollettivi, partikolarment minħabba n-nuqqas ta' djar, infrastruttura u impjiegi xierqa fiz-zoni tal-oriġini tagħhom,

wara li kkunsidra l-ħidma eċċellenti li saret fil-post mill-NGOs bil-għan li tittejjeb is-sitwazzjoni tal-persuni spustjati internament u tar-refuġjati,

billi hemm ukoll 45 000 persuna rreġistrata uffiċjalment li jeħtieġu l-għajnuna biex jerġgħu lura għar-residenzi tagħhom ta' qabel il-gwerra,

billi r-reati tal-gwerra għandhom jiġu ttrattati bl-istess determinazzjoni, mezzi u effiċjenza kemm f'livell statali kif ukoll f'livell lokali,

Jilqa' b'sodisfazzjon l-iffirmar ta' din il-ftehima importanti u jħeġġeġ lill-Istati Membri kollha tal-UE biex jirratifikawha malajr; huwa konvint li din il-ftehima tikkonsolida l-prospetti Ewropej tal-Bożnja Ħerżegovina u tipprovdi opportunità unika biex dan il-pajjiż jikseb il-paċi, l-istabilità u l-prosperità;

Ifakkar lill-mexxejja politiċi, b'mod partikulari, li hija l-aktar ir-responsabilità tagħhom li jisfruttaw din l-opportunità billi juru biżżejjed ħsieb u determinazzjoni biex isiru riformi b'mod konġunt fil-livelli kollha - tal-Istat, tal-entitajiet u lokali - bil-għan li jimmodernizzaw il-pajjiż u jagħmluh aktar effiċjenti u kompatibbli mal-istandards tal-UE, anke billi jabolixxu l-ostakli legali u amministrattivi kollha li mhemmx bżonnhom u billi jirrazzjonalizzaw l-istrutturi amministrattivi; jemmen li l-awtoritajiet tal-Federazzjoni, b'mod partikulari, għandhom iqisu urġentement li jieħdu passi konkreti f'din id-direzzjoni;

Ifakkar f'dan ir-rigward fl-obbligu tal-Bożnja Ħerżegovina, b'konformità mal-FSA u mal-Ftehima Interim, inter alia biex:

tabolixxi gradwalment ir-restrizzjonijiet kwantitattivi kollha fuq il-prodotti tal-UE,

tneħħi t-taxxi tad-dwana skont il-pjanijiet innegozjati,

tissimplifika l-fluss tal-prodotti b'kull mezz ta' trasport fit-territorju kollu tal-Bożnja Ħerżegovina, u

biex tfassal inventorju eżawrjenti tal-iskemi kollha ta' għajnuna fil-pajjiż kollu, biex l-iskemi kollha ta' għajnuna jsiru konformi mal-leġiżlazzjoni tal-UE u biex twaqqaf awtorità indipendenti għall-għajnuna mill-Istat;

Iqis li l-FSA għandha l-potenzjal li tagħti spinta lill-ekonomija tal-Bożnja Ħerżegovina peress li fiha dispożizzjonijiet li jimpenjaw lill-pajjiż biex jilliberalizza s-suq tiegħu, u għalhekk tiżdied il-kompetittività tan-negozji tiegħu u jiżdied l-investiment, u biex jimmodernizza l-qafas legali tiegħu billi jagħmlu aktar effiċjenti u trasparenti; jinkuraġġixxi lill-awtoritajiet tal-Bożnja Ħerżegovina biex jieħdu l-passi meħtieġa biex iżidu l-livell tal-investiment dirett barrani fil-pajjiż;

Jemmen li l-miżuri msemmija hawn fuq ifissru li l-kapaċità amministrattiva tal-Bożnja Ħerżegovina trid tissaħħaħ fil-livelli kollha, inkluż fil-livell statali, li se jkollu r-responsabilità li jimmoniterja u jiżgura l-konformità mal-obbligi li joriġinaw mill-ftehima, irrispettivament mill-korpi li jkunu responsabbli mill-implimentazzjoni tal-FSA;

Ifakkar li ż-żewġ entitajiet iridu jagħmlu progress fil-proċess ta' privatizzazzjoni iżda jenfasizza li dan għandu jsir f'kundizzjonijiet ta' trasparenza u fi ħdan qafas legali u regolatorju xieraq u li d-dħul mill-privatizzazzjoni għandu jkun investit sabiex jitħeġġeġ l-iżvilupp ekonomiku dewwiemi fil-pajjiż;

Jistieden lill-Parlament tal-Bożnja Ħerżegovina biex, b'koperazzjoni mill-qrib mal-parlamenti tal-entitajiet, jimmoniterja l-implimentazzjoni tal-FSA u biex jiffaċilita l-adozzjoni tal-leġiżlazzjoni marbuta mal-FSA u mal-Isħubija Ewropea;

Huwa konvint li d-dispożizzjonijiet dwar il-koperazzjoni f'oqsma bħall-viżi, l-immaniġġjar tal-fruntieri, il-migrazzjoni u l-ġlieda kontra t-terroriżmu u l-kriminalità organizzata, se jipprovdu inċentiv qawwi fil-Bożnja Ħerżegovina biex titkompla r-riforma tal-pulizija adottata riċentement billi tkun imħeġġa aktar koperazzjoni bejn l-istrutturi differenti tal-pulizija u billi tinkiseb armonizzazzjoni akbar tal-proċeduri u l-prattiki; jistieden lill-Missjoni tal-Pulizija tal-UE fil-Bożnja Ħerżegovina biex tiffaċilita dan il-proċess;

Jilqa' b'sodisfazzjon il-fatt li l-ftehima tirrikonoxxi wkoll il-prinċipju tal-aċċess mhux diskriminatorju għas-sistemi tal-edukazzjoni u tat-taħriġ vokazzjonali tal-Bożnja Ħerżegovina irrispettivament mis-sess, mill-oriġini etnika jew mir-reliġjon; fil-fatt jemmen li jeħtieġ li jsiru sforzi kbar sabiex jingħelbu l-istutturi segregazzjonisti li attwalment qed jitħaddmu fil-pajiż; iqis li l-edukazzjoni u l-familjarità li tinkiseb billi l-persuni jgħixu flimkien mindu jkunu tfal, huma fatturi ewlenin fil-proċess ta' rikonċiljazzjoni;

Jemmen li l-UE għandha tippromwovi l-koperazzjoni akkademika u fil-qasam tar-riċerka, inklużi l-iskambji tal-istaff, bejn il-Bożnja Ħerżegovina u l-pajjizi l-oħra tar-reġjun u bejn dawn il-pajjiżi u l-Istati Membri tal-UE; ifakkar f'dan ir-rigward fil-kontribut li l-programmi tal-UE jistgħu jagħtu lil dan l-objettiv u fl-urġenza li titwaqqaf aġenzija nazzjonali inkarigata mill-implimentazzjoni ta' dawn il-programmi li issa huma miftuħa għall-pajjiżi tal-Balkani tal-Punent;

Iħeġġeġ lill-awtoritajiet edukattivi fil-Bożnja Ħerżegovina biex iwaqffu l-aġenzija nazzjonali meħtieġa biex iċ-ċittadini tal-Bożnja Ħerżegovina jkunu jistghu jieħdu sehem fil-programmi ta' mobilità tal-Komunità li, fuq ordni ta' dan il-Parlament, infetħu għall-pajjiżi tal-Balkani tal-Punent; huwa tal-fehma li, minbarra li jħeġġu l-mobilità tal-istudenti u tar-riċerkaturi, il-programmi Komunitarji rilevanti għandhom jippromwovu wkoll il-koperazzjoni bejn l-istabbilimenti edukattivi taż-żewġ entitajiet;

Huwa tal-fehma wkoll li, filwaqt li jitqies l-impatt ekonomiku u soċjali li jista' jirriżulta mid-dħul fis-seħħ tal-Ftehima Interim, l-Istrument ta' Qabel l-Adeżjoni tal-UE jrid jipprovdi appoġġ għall-modernizzazzjoni tas-sistemi ta' sigurtà soċjali tal-pajjiż u tal-leġiżlazzjoni tiegħu dwar ix-xogħol, kif ukoll appoġġ għall-organizzazzjonijiet tas-suq tax-xogħol u għat-trejdjunjins, għall-modernizzazzjoni tal-infrastruttura tat-trasport tal-Bożnja Ħerżegovina sabiex ikun iffaċilitat l-iżvilupp ekonomiku, kif ukoll għall-politiki ambjentali biex jitnaqqas it-tniġġis, biex l-enerġija tintuża bl-aħjar mod u biex jittejjeb l-immaniġġjar tal-iskart; għalhekk jiddispjaċih ħafna għall-fatt li l-awtoritajiet tal-Bożnja Ħerżegovina naqqsu mill-jaħtru Koordinatur nazzjonali IPA, kif mitlub mill-Kummissjoni;

Jistieden lill-Kummissjoni biex tiżviluppa miżuri magħmula apposta li jirriflettu l-kundizzjonijiet speċjali fil-Bożnja Ħerżegovina sabiex jgħinu u jiffaċilitaw il-proċess ta' adeżjoni mal-UE;

Iħeġġeġ lill-Kummissjoni Ewropea biex tinkludi lill-pajjiż fl-inizjattivi kollha tagħha għall-promozzjoni tal-kuntatti interpersonali, għall-iżvilupp tas-soċjetà ċivili u għat-titjib tal-iżvilupp ekonomiku u soċjali tal-Bożnja Ħerżegovina;

Huwa preokkupat minħabba n-nuqqas ta' progress fir-ritorn tar-refuġjati u tal-persuni spustjati internament, pereżempju f'Posavina; ifakkar fil-ħtieġa li jkun żgurat li l-awtoritajiet lokali jkunu involuti u impenjati aktar fil-proċess tar-rirorn, fil-ħtieġa li jkunu organizzati attivitajiet immirati ta' għajnuna sabiex tiżdied l-aċċettazzjoni pubblika tal-persuni li jirritornaw, fil-ħtieġa li jiġu ttrattati rekwiżiti pendenti ta' infrastruttura u ta' utilitajiet pubbliċi fil-qasam tar-ritorn, fil-ħtieġa li jinħolqu opportunitajiet ta' impjieg għall-persuni li jirritornaw, u fil-ħtieġa li jiġu armonizzati l-pensjonijiet, l-assikurazjzoni tas-saħħa u s-sistemi tal-edukazzjoni fil-Bożnja Ħerżegovina kollha, sabiex ikun żgurat li r-ritorni jkunu jistgħu jsiru f'kundizzjonijiet sikuri u dinjitużi, ikunu sostenibbli u jikkontribwixxu b'mod effettiv għall-proċess ta' rikonċiljazzjoni;

Ifakkar f'dan ir-rigward fl-impenn biex tiġi implimentata d-Dikjarazzjoni ta' Sarajevo tal-2005;

Huwa konvint li aktar sforzi biex ikunu ffaċilitati r-ritorni huma ta' importanza partikulari minħabba l-ħtieġa li sal-2011 irid isir ċensiment ġdid tal-popolazzjoni, ibbażat fuq dejta diżaggregata, sabiex jingħata rendikont aġġornat tal-istruttura tal-popolazzjoni tal-Bożnja Ħerżegovina;

Jistieden lill-awtoritajiet tal-Bożnja Ħerżegovina biex jindirizzaw b'mod urġenti l-problemi tat-8 000 resident taċ-ċentri kollettivi li għadhom miftuħa, li għalihom ir-ritorn b'mod sikur u dinjituż jista' ma jkunx possibbli, u biex iqisu soluzzjonijiet xierqa, dinjitużi u dewwiema għal din il-popolazzjoni;

Iqis li għandhom isiru aktar sforzi għad-drittijiet tal-minoranzi fil-Bożnja Ħerżegovina, meta jitqies il-progress limitat li sar f'dan il-qasam; jilqa' b'sodisfazzjon f'dan ir-rigward, l-emenda tal-liġi elettorali ta' April 2008 li tippermetti li l-membri tal-minoranzi nazzjonali joħorġu għall-elezzjoni; madankollu jiddispjaċih għall-fatt li l-għadd ta' siġġijiet għall-minoranzi nazzjonali huwa f'idejn il-muniċipalitajiet; barra minn hekk jenfasizza l-ħtieġa li l-kunsilli konsultattivi dwar il-minoranzi li twaqqfu riċentement fir-Republika Srpska u li se jitwaqqfu dalwaqt fil-Federazzjoni tal-Bożnja Ħerżegovina, isiru operattivi; fl-aħħarnett jiddeplora d-diskriminazzjoni persistenti kontra 'nies oħra' fil-Kostituzzjoni u fil-liġijiet elettorali tal-Bożnja Ħerżegovina;

Jitlob li jingħata aktar finanzjament sabiex jintlaħaq l-għan tal-Istrateġija Nazzjonali ta' Azzjoni kontra l-Mini li sal-2009 jitneħħew il-mini kollha fil-Bożnja Ħerżegovina; jiġbed l-attenzjoni li l-isfida ewlenija f'dan il-qasam hija n-nuqqas ta' finanzjament għall-implimentazzjoni ta' dik l-istrateġija, u għalhekk iħeġġeġ lill-awtoritajiet kompetenti biex jipprovdu l-finanzjament meħtieġ u jlestu dak il-proġett mill-aktar fis possibbli;

Ifakkar f'dan ir-rigward fil-ħtieġa li jkunu implimentati b'mod effettiv id-dispożizzjonijiet dwar ir-restituzzjoni tal-proprjetà li diġà qegħdin fis-seħħ u jħeġġeġ lill-awtoritajiet tal-Bożnja Ħerżegovina biex jegħlbu d-dubji tagħhom f'dan ir-rigward;

Huwa konvint ukoll li għandhom isiru sforzi akbar biex tiġi ttrattata l-kwistjoni tal-persuni neqsin u tal-kumpensi lill-familji tagħhom, u jilqa' b'sodisfazzjon f'dan ir-rigward ix-xogħol li sar mill-Kummissjoni Internazzjonali dwar il-Persuni Neqsin u mill-Istitut tal-Persuni Neqsin tal-Bożnja Ħerżegovina; jesprimi l-preokkupazzjoni kbira tiegħu li t-twaqqif ta' aġenziji li jikkompetu fil-livell tal-entitajiet jista' jdgħajjef dak ix-xogħol;

Huwa tal-fehma li jeħtieġ li tingħata aktar attenzjoni lill-kawżi tar-reati tal-gwerra fil-livell distrettwali u tad-distretti awtonomi (cantons) sabiex ikun iċċarat jekk il-każijiet għandhomx jitqassmu bejn l-Istat u l-ġudikaturi ta' livell aktar baxx u b'liema mod għandhom jitqassmu, u sabiex ikun żgurat li l-qrati u l-prosekuturi jkollhom ir-riżorsi xierqa, li x-xhieda jkollhom aċċess għal protezzjoi xierqa, li tissaħħaħ il-koperazzjoni transkonfinali bejn il-pulizija u l-ġudikatura, u li jkun armonizzat il-qafas legali applikabbli fil-livell tal-Istat, fil-livell distrettwali u fil-livell tad-distretti awtonomi; jistieden lill-Kummissjoni u lill-pajjiżi tal-Balkani tal-Punent biex jaġixxu sabiex ikun hemm titjib kbir fil-koperazzjoni f'livell reġjonali u internazzjonali f'dan ir-rigward;

Jappoġġja f'dan ir-rigward l-abbozzar attwali tal-Istrateġija tal-Prosekuzzjoni tar-Reati tal-Gwerra tal-Bożnja Ħerżegovina li, billi jikkjarifika l-għadd ta' każijiet potenzjali ta' reati tal-gwerra, għandu jgħin biex ikunu identifikati d-deċiżjonijiet u r-riżorsi leġiżlattivi, finanzjarji u politiċi li huma meħtieġa biex dawn il-każijiet jiġu ttrattati;

Huwa preokkupat minħabba l-ambjent ta' intimidazzjoni tal-midja, tal-attivisti tad-drittijiet tal-bniedem u tas-soċjetà ċivili b'mod ġenerali li qed jiddomina fir-Republika Srspka u jħeġġeġ lill-mexxejja politiċi biex jagħrfu l-irwol importanti li għandhom il-midja indipendenti u l-NGOs fil-ħajja demokratika tal-entità tagħhom;

Jiddispjaċih għall-intenzjoni ddikjarata mir-Republika Srpska li tirtira unilateralment mill-kumpanija statali ta' distribuzzjoni tal-elettriku u li twaqqaf kumpanija tagħha billi tirtira l-appoġġ preċedenti tagħha għar-riforma miftiehma; jiġbed l-attenzjoni li dan l-att idgħajjef l-isforzi Bożnijaċi fil-kuntest tal-Proċess ta' Stabilizzazzjoni u ta' Assoċjazzjoni (PSA) tal-pajjiż; ifakkar lill-awtoritajiet tar-Republika Srpska li l-PSA jipprovdi l-opportunità l-aktar effettiva biex jingħelbu l-ostakli amministrattivi attwali u biex jerġa' jkun hemm koperazzjoni reġjonali bil-għan li jittejbu l-prospetti Ewropej tal-pajjiż u li l-pajjiż jitħejja biex isir membru fl-UE;

Jitlob li tittieħed azzjoni xierqa bħala reazzjoni għall-fatt li l-Bożnja Ħerżegovina, b'rabta mat-Tribunal Kriminali Internazzjonali, iffirmat ftehima ta' immunità bilaterali mal-Istati Uniti li mhijiex konformi mal-pożizzjoni komuni u mal-linji gwida tal-UE f'dan il-qasam;

Jiddispjaċih għall-fatt li, minkejja l-isfidi kbar li l-Bożnja Ħerżegovina qed tiffaċċja fil-qasam tal-kontroll tal-korruzzjoni, tal-kriminalità organizzata, tat-traffikar tal-bnedmin, tal-ħasil tal-flus u tat-traffikar tad-droga, il-progress f'dawn l-oqsma huwa mxekkel mill-indħil politiku u minn nuqqas ta' rieda politika kif ukoll minn nuqqas ta' koordinazzjoni bejn l-aġenziji differenti bbażati fuq l-entitajiet u l-forzi tal-pulizija; iħeġġeġ lill-awtoritajiet tal-Bożnja Ħerżegovina biex tieħu azzjonijiet oħra malajr, sabiex issib tarf ta' dawn il-problemi;

Huwa tal-fehma li d-dibattitu dwar l-istruttura kostituzzjonali futura tal-pajjiż għandu jitmexxa mill-Parlament tal-Bożnja Ħerżegovina; jitlob f'dan ir-rigward li jsir dibattitu pubbliku mmexxi b'mod trasparenti u miftuħ, bl-involviment sħiħ tas-soċjetà ċivili; huwa tal-fehma wkoll li kull ftehim kostituzzjonali jrid ikun ir-riżultat ta' qbil volontarju bejn il-partiti politiċi differenti fil-Bożnja Ħerżegovina; madankollu jemmen li l-komunità internazzjonali u l-EUSR għandhom rwol importanti bħala faċilitaturi u jistedinhom biex, b'koperazzjoni mal-Kummissjoni ta' Venezja tal-Kunsill tal-Ewropa, jipprovdu l-appoġġ meħtieġ biex jitmexxa dan id-dibattitu;

Jistieden lill-politiċi lokali biex jagħrfu l-ħtieġa għal riforma strutturali tal-Istat tal-Bożnja Ħerżegovina; ifakkar madankollu li din ir-riforma tista' tirnexxi biss jekk tkun ibbażata fuq premessi realistiċi;

Ifakkar li t-tisħiħ tal-Istat ċentrali ma jfissirx li jiddgħajfu l-entitajiet iżda li jinħolqu l-kundizzjonijiet għal amministrazzjoni effiċjenti li taħdem għall-ġid komuni taċ-ċittadini kollha tal-Bożnja Ħerżegovina f'diversi oqsma, pereżempju fit-twaqqif ta' suq intern wieħed;

Ifakkar lill-awtoritajiet tal-Bożnja Ħerżegovina dwar l-obbligu tagħhom li jikkoperaw għalkollox mal-ICTY, partikolarment fir-rigward tal-faċilitazzjoni tal-arrest tal-maħrubin li fadal, tal-identifikazzjoni u tal-protezzjoni tax-xhieda potenzjali u fir-rigward tal-fatt li t-Tribunal jingħata d-dokumenti u evidenza oħra meħtieġa għall-kawżi u l-investigazzjonijiet;

Jiddispjaċih għall-fatt li l-awtoritajiet elettorali naqsu milli jittrattaw il-preokkupazzjonijiet ta' dawk iċ-ċittadini tal-Bożnja Ħerżegovina li matul il-gwerra telqu mill-pajjiż iżda li madnakollu jixtiequ jeżerċitaw id-dritt tagħhom li jivvutaw; jemmen li għandha tinstab soluzzjoni b'koperazzjoni xierqa mal-pajjiżi ġirien, sabiex dawn iċ-ċittadini jkunu jistgħu jiġu rreġistrati;

Huwa tal-fehma li l-għeluq tal-Uffiċċju tar-Rappreżentant Għoli u t-tisħiħ tal-irwol tar-Rappreżentant Speċjali tal-UE għandhom jibqgħu l-objettiv aħħari kemm għall-komunità internazzjonali kif ukoll għall-mexxejja lokali; għalhekk iħeġġeġ lill-mexxejja politiċi biex jassumu r-responsabiltajiet tagħhom f'dan ir-rigward u biex jagħmlu sforzi kbar biex jintlaħqu l-ħames objettivi u ż-żewġ kundizzjonijiet stabbiliti mill-Kunsill ta' Implimentazzjoni tal-Paċi sabiex, permezz ta' proċess konsenswali, tinkiseb it-tranżizzjoni minn Rappreżentant Għoli għal Rappreżentant Speċjali tal-UE;

Mhuwiex kuntent b'mod partikulari bin-nuqqas ta' progress fl-iffinalizzar tal-arranġamenti għad-Distrett ta' Brcko; iwissi lill-mexxejja politiċi tal-Bożnja Ħerżegovina li d-deċiżjoni tat-Tribunal Arbitrarju dwar l-istejtus ta' Brcko hija finali u ma tistax terġa' tiġi kkunsidrata;

Jistieden ukoll lill-politiki tal-Bożnja Ħerżegovina biex jagħrfu l-ħtieġa ta' tqassim raġonevoli tal-proprjetà bejn l-Istat u l-livelli amministrattivi l-oħra, tqassim li huwa wieħed mill-objettivi għall-għeluq tal-Uffiċċju tar-Rappreżentant Għoli; iħeġġiġhom biex jinnegozjaw serjament sabiex tinstab soluzzjoni għal din il-kwistjoni li ilha teżisti; ifakkar li l-Istat għandu jingħata r-riżorsi meħtieġa biex iwettaq il-kompiti tiegħu;

Ifakkar lir-rappreżentanti tal-komunità internazzjonali li l-interlokuturi tagħhom fil-Bożnja Ħerżegovina huma l-istituzzjonijiet ta' dak il-pajjiż, mhux il-mexxejja tal-partiti politiċi ewlenin; jemmen għalhekk li l-istituzzjonijiet tal-Bożnja Ħerżegovina għandhom ikunu involuti u tassew isiru l-parteċipanti ewlenin fil-proċess ta' riforma li l-pajjiż irid iwettaq;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet tal-Istati Membri, lill-Gvern tal-Bożnja Ħerżegovina u lir-Rappreżentant Għoli għall-Bożnja Ħerżegovina.


skond ir-Regola 108 tar-Regoli ta' Proċedura

f'isem il- Kumitat għall-Kultura u l-Edukazzjoni

lill- Kummissjoni

Suġġett: Ir-Reviżjoni tal-Komunikazzjoni tax-Xandir - għajnuna Statali għax-xandir pubbliku

Il-Komunikazzjoni tax-Xandir tal-2001 tiggarantixxi gwida siewja għall-kumpaniji tal-midja, għax-xandara pubbliċi u għall-Istati Membri, skont il-Kummissarju għall-Kompetizzjoni s-Sa Neelie KROES.

Madankollu hija tħoss li jista' jkun hemm modi kif din il-komunikazzjoni tista' tiġi mtejba b'mod utli sabiex tiżdied it-trasparenza u ċ-ċertezza legali.

Fid-diskors tagħha matul is-seminar tax-xandir fi Strażburgu (Strażburgu, 17 ta' Lulju, 2008) is-Sa KROES iċċarat il-linji gwida għar-Reviżjoni tal-Komunikazzjoni tax-Xandir:

– Valutazzjoni aħjar tal-impatt fuq is-suq tal-għajnuna Statali fil-midja l-ġdida

– Introduzzjoni ta' mekkaniżmi ta' kontroll aktar effettivi fl-ambjent tal-midja l-ġdida

– Definizzjoni aħjar għall-missjoni pubblika tax-xandara meta jidħlu fis-swieq tal-midja l-ġodda

Billi x-xandir ta' servizz pubbliku għandu rwol kruċjali fir-rigward tad-diversità kulturali u lingwistika; din il-komunikazzjoni tiffaċilita l-pluraliżmu tal-midja, tipprovdi lill-pubbliku bi programmar ta' kwalità għolja u b'mod ġenerali tissodisfa l-bżonnijiet kulturali, soċjali u demokratiċi tas-soċjetà, aħna nsostnu li l-Parlament Ewropew għandu jkun involut fil-proċess attwali tar-reviżjoni tal-Komunikazzjoni tax-Xandir.

B'mod konkret kif il-Kummissjoni Ewropea se tinvolvi l-Parlament Ewropew fir-reviżjoni tal-Komunikazzjoni tax-Xandir?

Ir-rekwiżit ta' valutazzjoni ex ante hija kompatibbli mal-kompetenzi tal-Kummissjoni skont it-Trattat tal-UE u, b'mod partikulari, mal-Protokoll ta' Amsterdam u mal-liġi tal-Komunità fir-rigward tas-servizzi ta' interess ġenerali?

Il-valutazzjoni ex ante se jkollha piż amministrattiv u finanzjarju żejjed fuq l-Istati Membri u x-xandara tas-servizz pubbliku?

Huwa fl-interess pubbliku li jiġu kkunsidrati l-offerti eżistenti tas-suq u l-interessi tal-midja kummerċjali filwaqt li jiġu definiti l-ambitu tal-mandat u l-attivitajiet tax-xandara tas-servizz pubbliku?

Liema huma l-passi li jmiss fir-reviżjoni tal-Komunikazzjoni tax-Xandir?

Il-Parlament Ewropew meta għandu jistenna l-ewwel verżjoni ta' abbozz tal-Komunikazzjoni?


f'isem il- Kumitat għal-Libertajiet Ċivili, il-Ġustizzja u l-Intern

lill- Kummissjoni

Suġġett: L-impatt tal-miżuri ta' sigurtà tal-avjazzjoni u ta' body scanners fuq id-drittijiet tal-bniedem, il-privatezza, il-protezzjoni tad-dejta u d-dinjità personali

Il-Kummissjoni Ewropea ipproponiet li ddaħħal fost il-metodi permessi għall-iskrining tal-passiġġieri f'ajruporti tal-UE il- "body scanners", jiġifieri magni teknoloġiċi bbażati fuq "mewġa millimetra" li jagħmluha possibbli li jidhru l-immaġini ta' persuni daqs kieku għarwenin, f'dettall estrem, li jinkludi l-ġenitali.

Fuq il-bażi tal-impatt serju ta' din il-miżura fuq id-drittijiet fundamentali tal-bniedem, id-dritt għall-privatezza, il-protezzjoni tad-dejta u d-dinjità, tista' l-Kummissjoni:

Tevalwa l-proposta permezz ta' evalwazzjoni tal-impatt fuq id-drittijiet tal-bniedem b'relazzjoni mal-artikoli rilevanti fil-Konvenzjoni Ewropea dwar id-Drittijiet tal-Bniedem u kif previst mill-"Komunikazzjoni dwar il-konformità mal-Karta tad-Drittijiet Fundamentali fil-Proposti Leġiżlattivi tal-Kummissjoni" (COM(2005) 172)?

Tikkonsulta l-EDPS, kif ukoll il-Grupp ta' Ħidma tal-Artikolu 29 u l-Aġenzija tad-Drittijiet Fundamentali?

Tindika għaliex qed jiġi propost li din għandha ssir sistema ta' skanjar primarja minflok waħda sekondarja?

Tindika liema miżura se tittieħed biex timpedixxi dehra intrużiva tal-ġenitali u partijiet oħra privati tal-ġisem?

Taħt liema ċirkustanzi individwu jista' jirrifjuta li jkun suġġett għal skrining bħal dan?

Liema metodu ta' ħażna u rimi tal-immaġini miġbura se jintuża jekk tiġi adottata din is-sistema?

Tiġġustifika t-tħaddim ta' din it-teknoloġija madwar l-ajruporti tal-Ewropa f'termini ta' kwalunkwe żieda fil-livell ta' thedid, u l-proporzjonalità u n-neċessità ta' din il-miżura f'soċjetà demokratika?

Tispjega kif miżura li għandha impatt bħal dan fuq id-drittijiet tal-bniedem u l-libertajiet fundamentali tista' tiġi kkunsidrata sempliċiment bħala miżura teknika relatata mal-avjazzjoni ċivili, li tiġi eżaminata skont il-proċedura ta' komitoloġija?

Tagħti deskrizzjoni ta' liema rekwiżiti u proċeduri se jiġu proposti mill-Kummissjoni biex timplimenta metodu ta' skrining bħal dan, u taħt liema proċedura se jkunu eżaminati mill-PE?

Tagħmel riċerki teknoloġiċi u xjentifiċi fil-fond dwar l-impatt possibbli fuq is-saħħa tal-passiġġieri u dwar it-teknoloġiji disponibbli kif ukoll dawk li għadhom qed jiġu żviluppati, bħar-riċerka dwar il-likwidi?

Qabel ma tittieħed xi deċiżjoni, tiżgura li jkun hemm dibattitu aktar wiesgħa, trasparenti u miftuħ li jinkludi l-passiġġieri, dawk kollha involuti u istituzzjonijiet - inkluż il-kumitat LIBE - fil-livell tal-UE u nazzjonali, fuq kwistjoni delikata bħal din li taffettwa d-drittijiet fundamentali taċ-ċittadini?


Premju tal-Parlament Ewropew għall-Ġurnaliżmu: Rebbieħa mill-Awstrija, mir-Renju Unit, mid-Danimarka, mill-Finlandja, mill-Ġermanja u mir-Rumanija

Zgħażagħ

Għall-ewwel darba, il-President tal-PE Hans-Gert Pöttering ta l-Premju tal-Parlament Ewropew għall-Ġurnaliżmu lil ġurnalisti li ħadmu biex il-pubbliku jkun mgħarraf aħjar dwar kwistjonijiet Ewropej.

Ir-rebbieħa għall-kategorija tat-televiżjoni ġejjin mid-Danimarka u mir-Renju Unit, dawk għall-kategorija tal-Internet ġejjin mill-Finlandja, ir-rebbieħa fil-kategorija tal-istampa miktuba ġejjin mill-Ġermanja u mill-Awstrija, waqt li ġurnalisti mir-Rumanija ħadu l-premju fil-kategorija tar-radju.

Il-Premju tal-Parlament Ewropew għall-Ġurnaliżmu ngħata għall-ewwel darba din is-sena, f'erba' kategoriji: l-istampa miktuba, ir-radju, it-televiżjoni u l-internet.

Iċ-ċerimonja saret fis-17 ta' Ottubru 2008, fl-emiċiklu tal-Parlament Ewropew fi Brussell.

Ir-rebbieħa f'kull kategorija

Stampa mitkuba (żewġ rebbieħa):

Kirsten WÖRNLE (GEOWissen, il-Ġermanja), għar-rapport tagħha "F'Babel tal-era l-ġdida", dwar ix-xogħol tal-interpreti tal-Parlament Ewropew, u;

Wolfgang BÖHM (Die Presse, Awstrija), għall-editorjal tiegħu "Bejn Schengen, il-biża' u l-libertà ", dwar it-tkabbir taż-żona ta' Schengen biex tinkludi l-Istati Membri l-ġodda.

Pete PAKARINEN (Verkkouutiset, Finlandja), għall-artiklu tiegħu "Elf dollaru għal vjaġġ bil-baħar perikoluż - L-Ewropa quddiem miġja ta' immigrazzjoni," li jindirizza l-kwistjoni tal-immigrazzjoni illegali fl-Unjoni Ewropea.

Televiżjoni (żewġ rebbieħa)):

Shirin WHEELER (BBC, Renju Unit), għall-programm tagħha ta' kull ġimgħa dwar il-politika tal-Unjoni Ewropea "L-Ewropa tar-rekords", u

Lars FELDBALLE PETERSEN (TV2, Danimarka), għar-rappurtaġġ televiżiv tiegħu "Il-ġlieda kontra l-kimiċi", dwar id-dħul fis-seħħ tar-regolament tal-UE dwar il-kimiċi, REACH.

Mircea Radu LIPOVAN u Andreea MANZAT (Radio Iaşi, Rumanija), għall-programm tar-radju tagħhom "Tal-iskantament", dwar it-tħejjija u l-konsegwenzi tal-Politika Agrikola Komuni.

Il-President Pöttering favur il-pluraliżmu

"Waħda mill-miri ta' dan il-premju hija li jikkontribwixxi għal komunikazzjoni aħjar bejn l-UE u ċ-ċittadini Ewropej," qal il-President tal-PE Hans-Gert Pöttering matul iċ-ċerimonja ta' premjazzjoni.

Huwa żied jgħid li, "ġurnalisti li jaħdmu fil-qasam tal-politika Ewropea jinfurmaw lill-pubbliku dwar id-deċiżjonijiet li jaffettwaw b'mod dirett il-ħajja ta' kuljum tan-nies."

Il-President Pöttering saħaq li l-UE għandha bżonn ta' l-osservazzjonijiet kritiċi tal-ġurnalisti u li għall-Parlament Ewropew, "il-libertà tal-istampa, il-pluraliżmu tal-midja u l-indipendenza tar-rappurtaġġ huma ta' importanza kbira ħafna.

F'dan ir-rigward, huwa rrefera għall-bosta ġurnalisti u organizzazzjonijiet ta' ġurnalisti li rebħu l-premju tal-Parlament Ewropew għad-drittijiet tal-bniedem, il-Premju Sakarhov.

Qal ukoll li, "l-Unjoni Ewropea ser tkompli tiġġieled bis-sħiħ kontra kull tip ta' ripressjoni u txifkil kontra l-ġurnalisti."

Ċerimonja u dibattitu

Kull kategorija ta' rebbieħa ngħatat €5,000.

Madwar 70 sebgħin rebbieħa nazzjonali, li kienu kandidati għall-premju fil-livell tal-UE, kif ukoll ġurnalisti żgħażagħ minn madwar l-Ewropa kollha, li kienu qegħdin jieħdu sehem fil- European Youth Media Days , attendew kemm iċ-ċerimonja ta' premjazzjoni kif ukoll id-dibattitu li sar wara, dwar ir-relazzjonijiet bejn il-Parlament Ewropew u l-midja.

Il-Premju

Il-Premju tal-Parlament Ewropew għall-Ġurnaliżmu jingħata lil ġurnalisti li jkunu taw "kontribut eċċellenti biex ikunu ċċarati argumenti importanti fuq livell Ewropew jew li jkunu għenu biex jinkiseb għarfien aħjar dwar l-istituzzjonijet u l-politika ta' l-Unjoni Ewropea."

Il-kontribuzzjonijiet eliġibbli jridu jkunu ġew ippubblikati jew imqassma bejn l-1 ta' Mejju 2007 u t-30 ta' April 2008.

Ir-rebbieħa nazzjonali ġew magħżula matul is-sajf, minn 27 ġurija nazzjonali magħmula minn ġurnalisti.

Ir-rebbieħa finali ġew magħżula fi Brussell minn ġurija magħmula minn tliet Membri tal-Parlament Ewropew u ġurnalisti li jirrappreżentaw il-membri tal-istampa akkreditata mal-istituzzjonijiet Ewropej.

Il-kontribuzzjonijiet ġew evalwati skont dawn il-kriterji: kwalità ġurnalistika, rilevanza Ewropea, u kontribut biex jinkiseb għarfien aħjar tal-UE u jkunu ċċarati kwistjonijiet Ewropej importanti.

20081016IPR39745 Sit tal-Premju tal-Parlament Ewropew għall-Ġurnaliżmu


MOZZJONI GĦAL RIŻOLUZZJONI

skond l-Artikolu 103(2) tar-Regoli ta' Proċedura

f'isem il-Grupp PPE-DE

Riżoluzzjoni tal-Parlament Ewropew dwar ir-riżultati tal-laqgħa tal-Kunsill Ewropew tal-15-16 ta' Ottubru 2008 fi Brussell

Il-Parlament Ewropew ,

wara li kkunsidra l-Konklużjonijiet tal-Presidenza li nħarġu wara l-laqgħa tal-Kunsill Ewropew tal-15-16 ta' Ottubru 2008,

wara li kkunsidra r-rapport tal-Kunsill Ewropew u l-istqarrija tal-Kummissjoni dwar il-laqgħa tal-Kunsill Ewropew tal-15-16 ta' Ottubru 2008,

wara li kkunsidra l-Artikolu 103(2) tar-Regoli ta' Proċedura tiegħu,

billi l-proċeduri parlamentari għall-approvazzjoni tat-Trattat ta' Lisbona twettqu f'24 Stat Membru,

billi hemm bżonn urġenti tar-riformi istituzzjonali li jinsabu fit-Trattat ta' Lisbona sabiex jiġi żgurat li l-Unjoni Ewropea tiffunzjona bla intoppi u b'mod bilanċjat, bi skrutinju demokratiku sħiħ,

billi hemm bżonn ta' ċarezza dwar id-dispożizzjonijiet istituzzjonali li se jiġu applikati għall-avvenimenti importanti tas-sena 2009, speċifikament l-elezzjonijiet Ewropej u l-ħatra ta' Kummissjoni ġdida,

Qagħda ekonomika u finanzjarja

Jinsab imħasseb bis-serjetà dwar il-qagħda tas-swieq finanzjarji u jitlob tisħiħ ulterjuri ta' azzjoni koordinata sabiex jerġa' jkun hemm kunfidenza fis-swieq;

Iħeġġeġ biex tingħata konsiderazzjoni meqjusa għall-kawżi tal-kriżi fis-swieq finanzjarji, u għal kwalunkwe rimedju fit-tul possibbli għaliha, sabiex jinstabu sistemi regolatorji u ta' sorveljanza xierqa għall-ġejjieni; iqisha li hi r-responsabilità tal-Kummissjoni li, meta jkun il-waqt, tħejji evalwazzjoni inizjali ta' dan it-tip biex tiġi diskussa fl-istituzzjonijiet tal-UE u tal-Istati Membri u fl-isfera pubblika;

Jilqa' l-konklużjonijiet tas- summit tal-Eurogroup tat-12 ta' Ottubru 2008, bħala l-ewwel pass importanti u koordinat biex jitfarrġu s-swieq finanzjarji, u jinsab konvint li l-miżuri - b'mod speċjali l-garanziji pubbliċi temporanji għal self ta' flus interbankarju, imma anke iż-żieda tal-garanziji tad-depożiti u r-rikapitalizzazzjoni tal-banek - huma espedjenti meħtieġa biex terġa' tingħata l-kunfidenza lis-sistema finanzjarja; jilqa' l-konklużjonijiet tal-Kunsill Ewropew għar-ratifikar tal-miżuri proposti mill-Eurogroup;

Jinnota li din il-kriżi għandha implikazzjonijiet li jmorru oltri s-swieq finanzjarji, b'mod partikulari fir-rigward tal-vijabilità tan-negozju, tal-impjiegi, tal-finanzi personali u tal-intrapriżi ta' daqs żgħir u medju, u li l-impatt kien ikun imprevedibbli kieku l-awtoritajiet nazzjonali, il-Bank Ċentrali Ewropew (BĊE) u l-banek ċentrali l-oħra ma introduċewx miżuri sabiex terġa' tingħata l-kunfidenza lis-sistema finanzjarja;

Hu determinat li jappoġġja kull miżura li tista' terġa' tagħti l-likwidità lis-swieq sabiex in-negozji u l-individwi jkun jista' jerġa' jkollhom aċċess għall-faċilitajiet ta' kreditu; hu konxju tal-ħtieġa li jisserraħħ moħħ dawk li jħallsu t-taxxi sabiex kull miżura li tittieħed tkun tirrifletti t-tħassib tagħhom, u jinnota li għat-tkabbir ekonomiku fil-futur huwa kritiku li jerġa' jkun hemm in-normalità finanzjarja;

Jistieden lill-Kunsill u lill-Kummissjoni biex jaġixxu flimkien mal-Parlament u jenfasizza li kull inizjattiva regolatorja u ta' sorveljanza trid tkun koordinata tal-anqas mill-Kummissjoni fil-livell tal-UE, jekk mhux globalment;

Iħeġġeġ lill-parteċipanti kollha biex jiffokaw l-isforzi tagħhom biex jiġi żgurat li kwalunkwe miżura (apparti dawk li huma strettament limitati fiż-żmien) ma tgħawwiġx il-kompetizzjoni u li l-miżuri ta' dan it-tip iqisu l-ħtieġa li jkun kundizzjonijiet ugwali għal kulħadd;

Jappoġġja l-isforzi tal-BĊE biex isib soluzzjoni globali għall-kriżi; iħeġġu biex jikkopera globalment mal-banek ċentrali l-oħra, inklużi dawk fis-swieq emerġenti, u jħaġġeġ lill-istituzzjonijiet tal-UE biex jikkoperaw ma' entitajiet finanzjarji internazzjonali bħall-IMF, il-Bank Dinji, il-BIS u l-IASB sabiex ikun żgurat li jittieħdu miżuri biex jerġa' jkun hemm kunfidenza fis-sistema finanzjarja globali;

Jindika li fl-interess ta' min iħallas it-taxxi u tal-baġits tal-Istati Membri, kull darba li jintefqu flus pubbliċi biex tiġi salvata istituzzjoni finanzjarja, bħala kontroparti għandha tkun akkumpanjata minn titjib f'dak li għandu x'jaqsam mal-governanza u r-responsabilità;

Jitlob regoli prudenzjali minimi applikabbli għall-fondi ta' spekulazzjoni, b'mod partikulari regoli li jiggvernaw leverage u short selling .

Jistenna l-proposti tal-Kummissjoni fir-rigward tal-aġenziji għall-evalwazzjoni ta' kreditu u jħeġġiġha biex tressaqhom sa mhux aktar tard mit-12 ta' Novembru 2008;

Jindika li kriżi li tmur lilhinn mill-ġurisdizzjonijiet nazzjonali ma tistax tiġi indirizzata individwalment mill-awtoritajiet nazzjonali u li fi kriżijiet intrakonfinali huma kruċjali l-koperazzjoni u l-fiduċja reċiproka bejn l-awtoritajiet ta' sorveljanza; iħeġġeġ lill-Kummissjoni u lill-awtoritajiet nazzjonali responsabbli biex jiżviluppaw proposti xierqa għal immaniġġjar effettiv ta' kriżijiet għall-konsiderazzjoni ulterjuri tal-Parlament; jiġbed l-attenzjoni għall-importanza li jkun hemm koordinazzjoni b'saħħitha fil-livell tal-UE waqt laqgħat fil-livell tal-G8 u jemmen bis-saħħa f'rispons globali għall-kriżi;

Trattat ta' Lisbona

Itenni u jikkonferma l-approvazzjoni tiegħu tat-Trattat ta' Lisbona u l-bżonn li jintemm ir-ratifikar tiegħu fl-Istati Membri tal-Unjoni qabel l-elezzjonijiet Ewropej tal-2009;

Jistieden lill-Kunsill Ewropew biex, waqt il-laqgħa li ġejja tiegħu, jiddefinixxi metodu u skeda li jippermettulu li jikseb dan ir-riżultat;

Enerġija u bidla fil-klima

Hu tal-fehma li l-kriżi finanzjarja internazzjonali attwali m'għandhiex twassal għal dubbji dwar l-objettivi klimatiċi tal-UE għal wara l-2012; jimpenja ruħu li jikkopera mill-qrib mal-Kunsill u l-Kummissjoni biex jinstab qbil effettiv u li jista' jinħadem dwar il-Pakkett għall-Bidla fil-Klima u l-Enerġija fl-iqsar żmien prattikabbli; jenfasizza, madankollu, li hu kruċjali għall-industrija tal-UE, u għall-impjegati u l-konsumaturi tagħha li l-miżuri maħsuba biex jintlaħqu dawn l-objettivi jiġu evalwati bir-reqqa biex jiġu aċċertati l-implikazzjonijiet li għandhom fuq il-kompetittività settorjali u ġenerali tal-kumpaniji tal-UE; jikkunsidra li, f'dan il-kuntest, irid jitqies id-dritt tal-Parlament li jkollu ħin biżżejjed biex jiddiskuti l-kwistjoni;

Jiċħad kull tentattiv li jerġa' jinfetaħ id-dibattitu u li jitfa' dubji fuq id-deċiżjoni tal-limiti massimi għad-CO2 permezz ta' proposta ġdida għal Kodeċiżjoni fil-każ ta' ftehima internazzjonali, peress li dan ikun jixhed li l-Unjoni Ewropea mhix kapaċi ssib soluzzjonijiet dewwiema u li qed tipposponi deċiżjonijiet urġenti u tikkontradixxi l-impenn ta' Marzu 2007 tal-Kunsill Ewropew;

Jenfasizza għalhekk l-importanza li tinżamm iż-żieda awtomatika fl-objettiv tal-UE għat-tnaqqis tal-emissjonijiet għal 30% wara l-ftehima internazzjonali f'waħda mill-konferenzi li jmiss tas-COP;

Jistieden lill-Kunsill biex iżomm l-objettivi ambizzjużi proposti li jintlaħaq sehem mandatorju ta' 20% ta' enerġija minn sorsi li jiġġeddu u li huma sostenibbli fil-konsum enerġetiku finali globali tal-Komunità u sehem mandatorju ta' 10% ta' enerġija minn sorsi li jiġġeddu u li huma sostenibbli fis-settur tat-trasport f'kull Stat Membru sal-2020;

Jilqa' l-qbil politiku li ntlaħaq mill-Kunsill dwar is-Suq Intern tal-Enerġija; f'dak il-kuntest, itenni l-appoġġ qawwi tiegħu għal-liberalizzazzjoni ulterjuri tas-suq tal-enerġija tal-UE u jitlob li jkun hemm qbil waqt il-leġiżlatura parlamentari attwali;

Jirrikonoxxi li t-tekonoloġiji għall-qbid u l-ħażna tal-karbonju jistgħu jikkontribwixxu biex l-objettivi tal-UE wara l-2020 jintlaħqu u biex tiżdied is-sigurtà tal-provvista tal-UE; jitlob f'dak ir-rigward li jingħata l-appoġġ finanzjarju xieraq għat-12-il faċilità ta' dimostrazzjoni, speċifikament permezz ta' allowances taħt l-Iskema għall-Iskambju tal-Emissjonijiet;

Sigurtà tal-Enerġija

Jitlob li jkun hemm impenn politiku b'saħħtu biex l-ekonomija tal-UE issir waħda b'rata baxxa ta' emissjonijiet ta' karbonju, biex jiġu promossi s-sorsi ta' enerġija li jiġġeddu, l-effiċjenza enerġetika u sorsi oħra tal-enerġija b'rata baxxa ta' emissjonijiet ta' karbonju, biex tiġi segwita d-diversifikazzjoni tal-provvista tal-enerġija u biex titnaqqas id-dipendenza fuq il-fjuwils fossili importati, peress li din il-bidla hija l-aktar rispons loġika għall-prezzijiet taż-żejt li għolew; jappoġġja l-prijorità li dawn il-miżuri strateġiċi għandhom jiġu segwiti b'impenji finanzjarji b'saħħithom għar-riċerka u l-iżvilupp;

Jistieden lill-Kunsill biex isegwi b'determinazzjoni r-rakkomandazzjonijiet tal-PE li jirrigwardaw l-adozzjoni ta' politika esterna Ewropea komuni dwar l-enerġija, b'mod partikulari billi tiġi promossa l-unità tal-UE fin-negozjati mal-fornituri tal-enerġija u mal-pajjżi ta' tranżitu u billi jiġu difiżi l-interessi tal-UE kollha kemm hi, billi tiġi żviluppata diplomazija effiċjenti fil-qasam tal-enerġija, billi jiġu adottati mekkaniżmi aktar effettivi bħala rispons għall-kriżijiet, u billi tiġi żgurata d-diversifikazzjoni tal-fornituri tal-enerġija; ifakkar fil-bżonn li tiġi adottata strateġija għal dan il-għan flimkien mal-istrumenti meħtieġa biex titwettaq; jitlob li tingħata attenzjoni speċjali għall-bini tal-interkonnessjonijiet li għad hemm bżonn, b'mod partikulari fil-parti tal-Lvant tal-Ewropa;

Jilqa' l-inizjattiva tal-Presidenza Franċiża dwar il-Patt Ewropew dwar l-immigrazzjoni u l-ażil; jikkunsidra madankollu li hemm bżonn li tiġi akkumpanjata b'proposti leġiżlattivi konkreti, li għandhom ikunu mmirati biex jintlaħaq bilanċ bejn, minn naħa, l-approċċ Ewropew meħtieġ, inkluża l-integrazzjoni Ewropea ulterjuri f'dan il-qasam politiku, u min-naħa l-oħra, ir-rispett għall-prinċipju ta' sussidjarjetà u sovranità tal-Istati Membri, u f'dan ir-rigward jilqa' b'mod partikulari l-impenn li ma jkunx hemm regolarizzazzjonijiet fuq skala kbira fil-ġejjieni;

Jaqbel mal-Kunsill li l-Patt dwar l-Immigrazzjoni għandu jipprovdi l-qafas għal azzjoni taħt il-Presidenzi futuri;

Segwitu għall-Kunsill Ewropew tal-1 ta' Settembru 2008

Hu tal-fehma li ma jistax ikun hemm soluzzjoni militari għall-kunflitti fil-Kawkasu u jesprimi l-kundanna soda tiegħu ta' dawk kollha li rrikorrew għall-forza u l-vjolenza sabiex tinbidel is-sitwazzjoni fit-territorji seċċessjonisti tal-Ossezja tan-Nofsinhar u l-Abkażja;

Ifakkar fl-azzjoni militari sproporzjonata li ħadet ir-Russja fil-Ġeorġja fil-bidu ta' Awissu u l-inkursjoni profonda tagħha fil-pajjiż, u anke fid-deċiżjoni unilaterali tagħha li tirrikonoxxi l-indipendenza tal-Abkażja u tal-Ossezja tan-Nofsnhar;

Jistieden lir-Russja biex tirrispetta s-sovranità u l-integrità territorjali tar-Repubblika tal-Ġeorġja u l-invjolabilità tal-fruntieri tagħha, rikonoxxuti mill-Istati Membri kollha tal-UE;

Jappoġġja l-idea ta' inkjesta indipendenti dwar il-kunflitt fil-Ġeorġja u jistieden lill-Kunsill u lill-Kummissjoni biex iħaffu xogħolhom dwar il-kwistjoni;

Jenfasizza li l-UE issa trid tirrevedi l-politika tagħha lejn ir-Russja jekk ir-Russja ma tikkonformax kompletament mal-impenji tagħha skont il-ftehimiet tat-12 ta' Awissu u t-8 ta' Settembru;

Jinnota b'sodisfazzjoni li, wara li ġiet skjerata l-Missjoni ta' Monitoraġġ tal-Unjoni Ewropea (MMUE), il-forzi armati Russi irtiraw kompletament mill-inħawi qrib l-Ossezja tan-Nofsinhar u l-Abkażja bħala pass addizzjonali essenzjali fl-implimentazzjoni tal-ftehimiet tat-12 ta' Awissu u tat-8 ta' Settembru;

Jesprimi t-tama tiegħu li dan l-irtirar se jippermetti li dawk li ġew imċaqalqa internament imorru lura għal darhom u jikkontribwixxu għan-normalizzazzjoni tal-kundizzjonijiet t'għajxien f'dawn l-inħawi; jittama barra minn hekk li l-preżenza tal-MMUE f'dawn l-inħawi se tnaqqas it-tensjoni, tikkontribwixxi għal sens ta' sigurtà u ssaħħaħ ir-rispett għall-istat tad-dritt;

Jisogħbih barra minn hekk li l-MMUE ma tħallietx tidħol fiż-żewġ reġjuni seċċessjonisti fejn ir-Russja qed tippjana li tistazzjona 7600 truppa tal-armata regolari biex tissostitwixxi l-kontinġenti żgħar tal-forżi Russi għaż-żamma tal-paċi li ġew skjerati fiż-żewġ territorji wara l-gwerra fl-1991-1992;

Jinnota li l-kwistjonijiet kollha li għad fadal iridu jissolvew fil-konferenza internazzjonali għall-paċi f'Ġinevra, speċjalment f'dak li għandu x'jaqsam mal-istatus u s-sitwazzjoni fl-Ossezja tan-Nofsinhar u l-Abkażja speċifikament mal-preżenza militari Russa li għad hemm f'Akalgori u Perevi fl-Ossezja tan-Nofsinhar u l-Ħandaq ta' Kodori fl-Abkażja, u li sa dakinhar ir-relazzjonijiet bejn l-UE u r-Russja ma jistgħux ikunu kompletament normalizzati;

Ifakkar lill-awtoritajiet Russi li fis-sitwazzjoni attwali hu ħafna iktar importanti li jiġi żgurat li l-persuni u l-organizzazzjonijiet nongovernattivi li huma impenjati fid-difiża tad-drittijiet tal-bniedem u d-drittijiet ċivili jkunu jistgħu joperaw skont l-impenji tar-Russja quddiem il-Kunsill tal-Ewropea u bla intimidazzjoni; jesprimi t-tħassib tiegħu dwar il-fatt li għad hemm każi ta' fastidju, qtil u l-possibilità ta' attentati fuq il-ħajja tal-attivisti għad-drittijiet tal-bniedem;

Jinnota li hu importanti li jkun hemm relazzjoni kostruttiva bejn l-UE u r-Russja peress li ħafna sfidi internazzjonali huma komuni għat-tnejn u li r-Russja trid tissodisfa l-obbligi internazzjonali li jorbtu tagħha, li għandhom jiġu estiżi fil-ġejjieni;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-parlamenti nazzjonali tal-Istati Membri.